Κουνέλι με Μοσχάτο Λήμνου, λαδοτύρι και πράσινες ελιές
Ένα πλούσιο μαγειρευτό με κουνέλι, αρωματικό Μοσχάτο Λήμνου, πράσινες ελιές και λίγο λαδοτύρι. Ιδανικό για κυριακάτικα ή γιορτινά τραπέζια.
1 κουνέλι περίπου 2 κιλών (ή 2 μικρότερα), σε μερίδες, μαζί με το συκωτάκι του, το οποίο ψιλοκόβουμε – αν δεν περιέχει, χρησιμοποιούμε 2-3 συκωτάκια κότας, ψιλοκομμένα, 1 φλιτζ. τσαγιού ξίδι, 1 φλιτζ. τσαγιού λευκό, ξηρό κρασί, 4-5 φύλλα δάφνης, προτιμότερο φρέσκα, 1 κουτ. σούπας ολόκληροι κόκκοι πιπέρι, αλεύρι, για το αλεύρωμα, 90 ml ελαιόλαδο, 3 ξερά κρεμμύδια, ψιλοκομμένα, 5 φέτες καπνιστό μπέικον, ψιλοκομμένες, 1 μεγάλο καρότο, σε φέτες, 3 σκελίδες σκόρδο, σε φέτες, 1 μάτσο μαϊντανός, ψιλοκομμένος, 1 κουτ. σούπας ψιλοκομμένο φρέσκο δεντρολίβανο (ή 1 κουτ. γλυκού ξερό, καλά κοπανισμένο), 400 ml Μοσχάτο Λήμνου, 100 ml λευκό, ξηρό κρασί, 2 κουτ. σούπας έτοιμη ή σπιτική σάλτσα ντομάτας, 1 κουτ. σούπας μουστάρδα, 10-12 πράσινες ελιές, ολόκληρες, 250 γρ. λαδοτύρι Μυτιλήνης, σε κυβάκια, αλάτι, φρεσκοτριμμένο πιπέρι
Αποβραδίς ανακατεύουμε σε μεγάλο μπολ ή σε μια λεκάνη τα υλικά της μαρινάδας, προσθέτουμε τα κομμάτια του κουνελιού και σκεπάζουμε με διάφανη μεμβράνη. Αφήνουμε σε δροσερό μέρος (όχι απαραίτητα στο ψυγείο) για όλο το βράδυ.Την επομένη, στραγγίζουμε τα κομμάτια (πετάμε τη μαρινάδα) και τα σκουπίζουμε με χαρτί κουζίνας. Τα αλατοπιπερώνουμε, τα αλευρώνουμε και τα βάζουμε σε μια πιατέλα.Σε μια φαρδιά κατσαρόλα ζεσταίνουμε το ελαιόλαδο σε μέτρια φωτιά και σοτάρουμε τα κρεμμύδια, το μπέικον και το καρότο για 4-6 λεπτά, μέχρι το κρεμμύδι να μαλακώσει και το μπέικον να ροδίσει.Προσθέτουμε το σκόρδο, τον μαϊντανό και το δεντρολίβανο και σοτάρουμε για άλλα 2 λεπτά.Βάζουμε στην κατσαρόλα τα αλευρωμένα κομμάτια του κουνελιού, σε μονή στρώση και στριμωχτά, και τα σοτάρουμε για 3-4 λεπτά, μέχρι να ροδίσει η κάτω πλευρά. Τα γυρίζουμε και τα σοτάρουμε μέχρι να ροδίσει και η άλλη πλευρά.Σβήνουμε με τα δύο κρασιά, προσθέτουμε το συκωτάκι, τη σάλτσα ντομάτας, τη μουστάρδα, τις ελιές και το λαδοτύρι και σείουμε την κατσαρόλα. Αφήνουμε να πάρουν μία βράση και αποσύρουμε από τη φωτιά.Προθερμαίνουμε τον φούρνο στους 180°C. Μεταφέρουμε το περιεχόμενο της κατσαρόλας σε μια γάστρα (ή σε βαθύ ταψί), τακτοποιώντας σε μονή στρώση το κουνέλι.Αλατοπιπερώνουμε, σκεπάζουμε τη γάστρα με το καπάκι της (ή σφραγίζουμε το ταψί πρώτα με μια λαδόκολλα και μετά σφιχτά με αλουμινόχαρτο) και ψήνουμε για περίπου 1 ώρα και 15 λεπτά. Ελέγχουμε στο ενδιάμεσο και, αν χρειαστεί, ρίχνουμε στο σκεύος λίγο ζεστό νερό και σείουμε για να απλωθεί. Το κουνέλι πρέπει να είναι τρυφερό, να ξεκολλά εύκολα από το κόκαλο και η σάλτσα να είναι ωραία δεμένη.Συνοδεύουμε το κουνέλι με πιλάφι ή πλιγούρι.
Αλκοόλ,Κουνέλι,Κρασί